S-825/2006

Mál þetta, sem dómtekið var í dag, er höfðað með ákæru útgefinni af lögreglustjóranum í Reykjavík 22. maí 2006 á hendur G-kk-þgf K-kk-þgf E-kk-þgf, kt. [...], Krummahólum 2, Reykjavík, fyrir umferðarlagabrot, með því að hafa ekið bifreiðinni ZP-488, að morgni sunnudagsins 30. apríl 2006, undir áhrifum áfengis (vínandamagn í blóði 2,55‰) frá Hverfisgötu í Reykjavík, uns lögregla stöðvaði aksturinn á Hringbraut, við JL-húsið.

Þetta er talið varða við 1. mgr., sbr. 3. mgr. 45. gr., sbr. 1. mgr. 100. gr. umferðarlaga nr. 50/1987, sbr. 1. gr. laga nr. 48/1997.

Þess er krafist að ákærði verði dæmdur til refsingar og til sviptingar ökuréttar skv. 101. og 102. gr. nefndra umferðarlaga, sbr. 25. gr. laga nr. 44/1993, 2. gr. laga nr. 23/1998 og 8. gr. laga nr. 84/2004.

Í dag voru tvö sakamál sameinuð þessu máli.

Í fyrsta lagið málið nr. S-1155/2006, en þar er ákærða gefið að sök með ákæru útgefinni af lögreglustjóranum í Reykjavík 15. ágúst 2006, eftirgreind þjófnaðarbrot framin í Reykjavík á árinu 2006:

1. Föstudaginn 19. maí á veitingastaðnum Miðbarinn, Laugavegi 73, stolið 2

flöskum af Bacardi Breezer samtals að verðmæti kr. 1.400.

2. Sunnudaginn 28. maí í versluninni Bónus í Kringlunni, stolið 5 flöskum af

kardimommudropum samtals að verðmæti kr. 365.

3. Mánudaginn 29. maí á veitingastaðnum Salt bar, Pósthússtræti 2, stolið

flösku af Grand Maríner að óþekktu verðmæti, jafnframt í versluninni

Hagkaup Eiðistorgi 1, Seltjarnarnesi stolið 4 flöskum af kardimommudropum

samtals að verðmæti kr. 508.

Þetta er talið varða við 244. gr. almennra hegningarlaga nr. 19/1940.

Þess er krafist að ákærði verði dæmdur til refsingar.

Í öðru lagi málið nr. S-1918/2006, en þar er ákærða gefið að sök með ákæru útgefinn af lögreglustjóranum í Reykjavík 26. október 2006 eftirtalin brot framin á árinu 2006:

I

Umferðarlagabrot með því að hafa ekið bifreiðinni ZP-488, að morgni miðvikudagsins 3. maí, undir áhrifum áfengis (vínandamagn í blóði 2,98‰) vestur Nýbýlaveg í Kópavogi og áfram norður Kringlumýrarbraut til Reykjavíkur, þar sem lögregla stöðvaði aksturinn við gatnamót Kringlumýrarbrautar og Bústaðavegar.

II

Nytjastuld og umferðalagabrot, með því að hafa tekið bifreiðar í heimildarleysi og ekið þeim undir áhrifum áfengis svo sem hér er rakið:

1. Bifreiðina YR-151, að kvöldi fimmtudagsins 22. júní (vínandamagn í blóði 2,07‰) frá Bergstaðastræti 12 og ekið henni um götur í Reykjavík og á Seltjarnarnesi, uns akstri lauk á bifreiðastæði við Vesturhlíð í Reykjavík.

2. Bifreiðina TO-373, föstudaginn 30. júní (vínandamagn í blóði 3,10‰) frá bifreiðastæði við Mjóstræti og ekið henni um götur í Reykjavík, uns lögregla stöðvaði aksturinn við gatnamót Snorrabrautar og Hringbrautar.

III

Þjófnað með því að hafa föstudaginn 16. júní stolið fartölvu að verðmæti kr. 200.000 í Alþjóðahúsinu, Hverfisgötu 18.

Brotin í liðum I og II eru talin varða við 1. mgr., sbr. 3. mgr. 45. gr., sbr. 1. mgr. 100. gr. umferðarlaga nr. 50/1987 og brotin í liðum II að auki við 1. mgr. 259. gr. almennra hegningarlaga nr. 19/1940 og brotið í lið III við 1. mgr. 244. gr. hegningarlaganna.

Þess er krafist að ákærði verði dæmdur til refsingar og til sviptingar ökuréttar skv. 101. og 102. gr. nefndra umferðarlaga, sbr. 25. gr. laga nr. 44/1993, 2. gr. laga nr. 23/1998 og 8. gr. laga nr. 84/2004 og 18. gr. laga nr. 66/2006.

Af hálfu ákærða er krafist vægustu refsingar er lög leyfa.

Ákærði hefur skýlaust játað brot sín.

Farið var með mál þetta samkvæmt 125. gr. laga nr. 19/1991 og var það tekið til dóms án frekari sönnunarfærslu er sækjanda og ákærða hafði verið gefinn kostur á að tjá sig um lagaatriði og ákvörðun viðurlaga.

Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákærum.

Ákærði er fæddur í október 1954. Á hann að baki talsverðan sakarferil. Með viðurlagaákvörðun 21. nóvember 2000 hlaut hann 120.000 króna sekt fyrir umferðarlagabrot. Þá gekkst hann undir greiðslu 50.000 króna sektar fyrir umferðarlagabrot 17. apríl 2001. Með dómi 12. desember 2001 hlaut hann 300.000 króna sekt fyrir umferðarlagabrot og þann 11. desember 2003 var hann dæmdur í eins mánaðar fangelsi, skilorðsbundið í tvö ár fyrir þjófnað. Þá var hann þann 31. ágúst 2004 dæmdur sekur um þjófnað en ekki gerð sérstök refsing fyrir. Þá hlaut hann 90 daga fangelsisdóm 25. maí 2005 fyrir þjófnað, skilorðsbundinn í 2 ár og var þá dómurinn frá 11. desember 2003 tekinn upp og dæmdur með í því máli. Þá var hann dæmdur í 4 mánaða skilorðsbundið fangelsi fyrir þjófnað 5. október sl. og um leið var dæmdur upp skilorðsdómurinn frá því í maí. Tveimur dögum síðar var ákærði dæmdur fyrir öðrum dómstóli í 4 mánaða skilorðsbundið fangelsi fyrir þjófnað og var skilorðsdómurinn frá því í maí dæmdur upp aftur. Má sjá af þeim dómi að dómaranum hafi ekki verið kunnugt um hinn dóminn. Hefur ákærði þannig með þessum tveimur dómum verið dæmdur í átta mánaða fangelsi í stað fimm mánaða sem rétt hefði verið. Loks var hann í dómi 6. apríl 2006 dæmdur í 7 mánaða fangelsi, þar af 4 mánuði skilorðsbundið til 3ja ára. Brot ákærða eru öll framin eftir uppsögu refsidómsins 6. apríl og því skilorðsrof. Ber samkvæmt því að taka hinn skilorðsbundna hluta dómsins upp eftir ákvæðum 60. gr. laga nr. 19/1940 og ákveða ákærða nú refsingu í einu lagi vegna hins skilorðsbundna hluta og þeirra brota sem nú er dæmt um. Með hliðsjón af 77. gr. laga nr. 19/1940 er refsing ákærða nú ákveðin fangelsi í 6 mánuði, sem að engu leyti verður skilorðsbundið.

Með vísan til lagaákvæða í ákæru er ákærði sviptur ökurétti ævilangt og miðast réttaráhrif við uppkvaðningu dómsins.

Loks greiði ákærði sakarkostnað samkvæmt yfirlitum þar um.

D ó m s o r ð :

Ákærði, G-kk-nf K-kk-nf E-kk-nf, sæti fangelsi í 6 mánuði.

Ákærði er sviptur ökurétti ævilangt frá uppkvaðningu dómsins.

Ákærði greiði 151.244 krónur í sakakostnað.

S-kk-nf S-kk-nf.